A Zrínyi Miklós Laktanya és Egyetemi Campus dísztermében szép számú érdeklődő hallgatta meg a rendkívül érdekes, ritka életutat teljességében bemutató előadásokat. Siposné Prof. Dr. Kecskeméthy Klára ezredes konferencia szervezője elmondta, hogy a rendezvény célja az 1848–49-es forradalom és szabadságharc után emigráló, majd kalandos úton Dél-Amerikában letelepedett, örmény származású Czetz János életútjának ismertetése, hazai és külhoni tevékenységének bemutatása. A szabadságharc legfiatalabb tábornoka, Bem József altábornagy táborkari főnöke, a kitűnő stratéga, Argentína déli határvidékének feltérképezője és védelmének szervezője, a Buenos Aires-i Katonai Akadémia első igazgatója méltán kelthet elismerést és tiszteletet az utókorban a kiapadhatatlan tenni akarás és az eltántoríthatatlan újrakezdés megszemélyesítőjeként. Arról, hogy a konferencia gördülékenyen, a tervezett program és időkeretek betartásával, jó hangulatban haladjon, dr. Isaszegi János ny. vezérőrnagy, a Zrínyi Kiadó megbízott igazgatója gondoskodott levezető elnökként. Szalay János alezredes, a MH Geoinformációs Szolgálat szolgálatfőnöke nevében az eseményt dr. Nagy Péter őrnagy nyitotta meg.

Az rendezvényt megtisztelte jelenlétével H.E. Maximiliano Gregorio-Cernadas az Argentin Köztársaság magyarországi nagykövete, aki kiemelte az országaink között kialakult rendkívül jó kapcsolatot és elismeréssel adózott a magyar emigráció által Argentínában elért eredmények előtt. A nagykövet elmondta, hazájában is nemzeti hősként tisztelik Juan Fernando Czetz ezredest, aki argentin felesége oldalán telepedett le náluk, és lett előbb földmérő, majd az argentin hadsereg kiemelkedő szervezője. Czetz segítségével alakították ki az ország nemzeti katonai akadémiájának koncepcióját, amelynek Palomarban  megalapítója és első igazgatója lett Ő volt az argentin katonai térképészeti intézet megteremtője. Az őt övező argentin tiszteletet bizonyítja az is, hogy az általa alapított, róla elnevezett utászezred ma is létezik és az általa tervezett, 1848-as hagyományokat őrző egyenruhában díszeleg.

Az örmény diaszpóra jelene Erdélyben és Magyarországon címmel Esztergály Zsófia Zita, a Fővárosi Örmény Önkormányzat elnöke emlékezett meg a honvédtábornokról, majd átadta a szót Issekutz Sarolta, aki részletesen bemutatta a diaszpóra jelenlegi helyzetét. Kiderült az is, hogy itthon a XX. század elejére szinte teljesen elfelejtették volna Czetz Jánost, ha nincs egy armenológus, aki emlékezéseket kért az örmény-magyar tábornoktól. Ritkán adatik meg, hogy egy ilyen esemény kapcsán a tudományos érvek mellett egyéb „földi” dolgokról is szó esik, de itt most meg kell emlékezzünk az önkormányzat által a szünetekben kínált rendkívül érdekes és ízletes örmény pogácsákról és süteményekről is, amelyek méltán lettek a résztvevők kedvencei.

 Czetz János erdélyi gyökereit és a hozzá kötődő hagyományőrzést a szülőhely képviselői, Kövér György hagyományőrző huszárkapitány és Zsigmond Zoltán, a gidófalvi Czetz János Általános Iskola volt igazgatója személyes élményeikkel színesítve mutatták be. Az előadók beszéltek a jövőbeni terveikről is, hisz Gidófalva még sok emléket rejthet, amelyek tovább mélyíthetik a két ország hőse előtt tisztelgő utódok ismereteit.

 „Czetz János bécsújhelyi akadémiai évei és tevékenysége a császári-királyi hadseregben” című előadásában Prof. Dr. Csikány Tamás ezredes, egyetemi tanár, az MTA doktora (NKE HHK) a tőle megszokott, könnyed, rendkívül sok információt tartalmazó, közérthetően megfogalmazott mondatokkal írta mutatta be az akkori kort és a fiatal tisztek életét.

Azt, hogy milyen sokoldalú, a tudomány művelésében is elmélyedni képes hazafi volt valójában Czetz János, Prof. Dr. Balázs Géza, egyetemi tanár (ELTE BTK) előadása árnyalta tovább, aki Czetz Jánosról, mint a Magyar Hadnyelvtan elkészítőjéről emlékezett meg.

Egy „szürke eminenciás” honvédtábornok – Czetz János az erdélyi hadjárat és haderőszervezés kulcsfigurája, ezen a címmel mutatta be Dr. Kedves Gyula ezredes, főtanácsadó (Országgyűlési Múzeum) a legfiatalabb honvédtábornok szabadságharcban vitt szerepét. Érdekes és tanulságos volt az ifjú tiszt és a már akkor is „élő legenda” Bem személyes kapcsolatának bemutatása. Az előadásból megtudhattuk azt is, hogy milyen közeli kapcsolat alakult ki Kossuth és Czetz között és hogy mily soká bízott az emigrációban lévő honvédtábornok a volt kormányzó visszatérésében, egy valamiféle újrakezdésben.

Czetz János európai emigrációs tevékenységét, párizsi életét Dr. Csorba László, a Nemzeti Múzeum volt főigazgatója mutatta be. Az rendkívül gazdagon, színesen illusztrált előadásból megtudhattuk azt is, hogyan menekült a szabadságharc elbukása után álruhában, Bécsen át Rotterdamba, majd Párizsba. Ott várta éveken át az alkalmat egy újabb harcra, majd mindebben megcsalatva hazája végleges elhagyása mellett döntött. A honvédtábornok Argentínában szerette volna elismertetni a rendfokozatát, de erről szó sem lehetett.

Czetz János Argentin katonai pályafutását Siposné Prof. Dr. Kecskeméthy Klára ezredes, egyetemi tanár (NKE HHK) ismertette. A több hullámban végbement magyar emigráció nagyságáról és régiós hatásairól „Magyarok Latin-Amerikában” című autentikus előadásában széles palettán, sok új ismerettel árnyalva beszélt Asqui Jorge Kristóf, doktorandusz (NKE HDI).

Zárszavában a Magyar Hadtudományi Társaság elnöke Tömböl László ny. vezérezredes megköszönte a résztvevők és konferenciaszervezők munkáját, külön kiemelve azt a sokoldalú együttműködést, amely lehetővé tette, hogy ilyen szép számban rangos előadások születhessenek. Ahogy az elnök úr fogalmazott: Nem valószínű, hogy a résztvevők közül bárki is új ismeret nélkül távozna a rendezvényről.

A konferenciát „A hadtudomány ifjú tudósa” címen meghirdetett pályázat értékelése és ünnepélyes eredményhirdetése zárta, amiről külön anyagban számolunk be.